8. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 411 της 10/30 Ιουν. 1972 (ΦΕΚ Α΄ 108) Περί καθορισμού δικαιωμάτων και υποχρεώσεων των Φυσικοθεραπευτών. ΄Εχοντες υπ’ όψιν: α)Τα άρθρ. 2 και 13 του υπ’ αριθ. 775/31.12.1970 Ν.Δ/τος, «περί οργανώσεως και λειτουργίας Ανωτέρας Σχολής Φυσικοθεραπευτών παρά τω Γενικώ Νοσοκομείω Αθηνών «Βασιλεύς Παύλος» και ρυθμίσεως θεμάτων σχετικών προς την άσκησιν του επαγγέλματος του μαλάκτου», β)την υπ’ αριθ. 301/3.5.1972 γνώμην του Συμβουλίου της Επικρατείας, προτάσει του Ημετέρου επί των Κοινωνικών Υπηρεσιών Υπουργού, αποφασίζομεν και διατάσσομεν: Δικαιώματα και υποχρεώσεις    των Φυσικοθεραπευτών ΄Αρθρον μόνον.-1.Εις τους κεκτημένους άδειαν ασκήσεως του επαγγέλματος του Φυσικοθεραπευτού εν Ελλάδι, παρέχεται το δικαίωμα εφαρμογής, τη γραπτή εντολή του εκάστοτε θεράποντος ιατρού, και τηρουμένων των διατάξεων των άρθρ. 2 και 13 του υπ’ αριθ. 775/1971 Ν.Δ/τος, των κάτωθι φυσικοθεραπευτικών μέσων και μεθόδων. α)Κινησιοθεραπεία-Θεραπευτική Γυμναστική. β)Μάλαξις γενική ή τοπική δια των χειρών ή τη χρήσει ηλεκτρικών συσκευών (ηλεκτρομαλάξεις). γ)΄Ελξεις σπονδυλικής στήλης δι’ ειδικών τραπεζών ή συσκευών. δ)Αναπνευστική κινησιοθεραπεία. ε)Ηλεκτροθεραπεία (ρεύματα γαλβανικά, φαραδικά, διαθερμίαι, διαδυναμικά, υπέρηχα κύματα), υπέρυθροι και υπεριώδεις ακτινοβολίαι. ς)Υδροθεραπεία γενική ή τοπική (δινόλουτρα, λουτρά δεξαμενής). ζ)Λουτρά παραφίνης ή παραφάγκο (ειδικά λασπόλουτρα). 2.Αι υπό στοιχ. α, β, γ, δ και ε της παρ. 1 του παρόντος καθοριζόμεναι φυσικοθεραπευτικαί μέθοδοι εκτελούνται εν Φυσικοθεραπευτηρίω, εν εργαστηρίω Φυσικοθεραπείας ή και οίκοι, αι δε λοιπαί μόνον εν Φυσικοθεραπευτηρίω ή Εργαστηρίω Φυσικοθεραπείας. 